**Bordura vineție a unui timp rezolut**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*fratelui meu - chemare la pace\*

adun ploile verii din geana pământului

și le pun în sertare

nu mai număr ochii pierduți în deșerturi

(au fost jucați de câteva ori la zaruri de tâlhari)

sub omătul sinapselor

se ascund morminte curate nu-mi profana amintirile

nu construi arc de triumf și ocară frate

pentru lacrima mută

copiii se prăbușesc sub cruce

ți-am dăruit dansul

dă-i drumul din fiare

nu fugi

când în tine mă încep

și din stigmate cobor în sângele hristosului

inocent

știu că nu strângerea mâinii ne este semn de binețe

ci pumnul scrâșnit de revolte

deși același tată ne poartă în daltă (câteodată și altul

cerbicește să compromită țesătura divină)

copii zănatici

ne place jocul cu umbra (lumina arde prea tare)

ne-ascundem sub frunze copacul

și fructul îl dăm pe-o mărgea colorată

șarpele-i sfoara

(jocul repetă iertarea până îmbracă și ultimul figurant de pe scenă)

zmeul strunește norii

sub copite de vise zdrumicăm ceruri în cretă albastră

și ne smulgem povestea din ramă

magul surâde în orbitele-i goale freamătă lumi

împărtășite în taină

toiagul lui desenează șotronul

aruncă piatra spre stele

și pleacă

doar sufletul meu

frate

răsfiră în urmă-i chemare

și caută iesle